Det lyder måske skørt, men Penne alla Vodka er faktisk en populær, lækker pastaret. Den er lavet med vodka, der koger ind, ligesom mange tilsætter rødvin i deres bolognese eller Boeuf Bourguignon for at give den en ekstra smagsdimension.
Penne alla Vodka er en både nem, superlækker og hurtig pastaret. Med andre ord perfekt til vores travle hverdag. Penne alla Vodka laves primært af tomater og fløde, som bindes sammen af vodkaen på en virkelig, virkelig velsmagende måde. Alkoholen i vodkaen fordamper under tilberedningen, og det er i øvrigt kun en temmelig lille del vodka, du skal bruge. Vi serverer den gerne til børn af samme årsag.